
 OPĆINA LASINJA

       OPĆINSKI NAČELNIK

KLASA:023-01/14-04/01
URBROJ:2133/19-01-14-1
Lasinja, 07.siječnja 2014.

Na temelju članka 18.stavak 3.Zakona o javnoj nabavi (Narodne novine br.90/11, 83/13 i 143/13) te članka 38.Statuta Općine Lasinja (Glasnik Karlovačke županije br.06/13 i Glasnik Općine Lasinja br.01/13), Općinski načelnik, donosi

P R A V I L N I K
o postupku javne nabave bagatelne vrijednosti
Članak 1.

Ovim Pravilnikom se uređuje način postupanja, obveze i odgovornosti naručitelja u postupku bagatelne nabave procjenjene vrijednosti do 200.000,00 kn za robe i usluge, odnosno za radove procjenjene vrijednosti do 500.000,00 kn, za koje prema članku 18.stavku 3.Zakona o javnoj nabavi ne postoji obveza provedbe postupka javne nabave.
Članak 2.


Za nabavu roba, radova i usluga procjenjene vrijednosti do 70.000,00 kn, naručitelj može provoditi izdavanjem narudžbenice.
Članak 3.


Narudžbenica za nabavu roba, radova i usluga sadrži:
- ime i prezime, naziv tvrtke i sjedište osobe s kojom će se zasnovati obvezno pravni odnos

- predmet nabave

- specifikacija jedinica mjere, količine i cijene

- potpis i pečat ovlaštene osobe

Članak 4.

Kod nabave roba, usluga i radova procjenjene vrijednosti iz članka 1.ovog Pravilnika,  Jedinstveni upravni odjel Općine Lasinja dužan je prikupiti više ponuda (najmanje dvije), usporediti pristigle ponude te općinskom načelniku predložiti odabir najpovoljnijeg ponuditelja.

Iznimno, naručitelj može zatražiti samo jednu ponudu za nabavu roba, usluga i radova procjenjene vrijednost do 20.000,00 kn.
Članak 5.

Postupak nabave roba, usluga i radova provodi se upućivanjem pozivnog pisma jednom ili više gospodarskih subjekata, ovisno o procjenjenoj vrijednosti nabave.


Pozivno pismo za dostavu pismenih ponuda upućuje Jedinstevni upravni odjel, uz prethodnu suglasnost općinskog načelnika.

Članak 6.

Kriterij za odabir ponuda iz članka 1.ovog Pravilnika je najniža cijena ponude.

Naručitelj je dužan sačiniti zapisnik o pregledu i ocjeni ponuda za nabave procjenjene vrijednosti od 20.000,00 kn i više.

Članak 7.

Sve postupke nabave roba, radova i usluga po ovom Pravilniku provodi Jedinstveni upravni odjel Općine Lasinja.

Članak 8.


Ovaj Pravilnik stupa na snagu danom donošenja, a objavit će se u Glasniku Općine Lasinja te na web stranicama Općine Lasinja (www.lasinja.hr).
OPĆINSKI NAČELNIK

        Željko Prigorac

